Si pienso nos noventa, amás de la estética canónica de pelos llargos y vistimenta de triador de lleña que pasó al imaxinariu colectivu, alcúerdome inevitablemente del Sida, que daquella taba, si acasu, más de moda que Nirvana. Depués, lo mesmo que Nirvana dexó de salir nos 40 principales, el Sida desapaeció de los telediarios y de los conciertos benéficos nos qu'actuaben el restu de cantantes puxarra que salíen nos 40 principales. Y ye tan triste como dicir que, igual que  Nirvana seguió teniendo un cientu de seguidores y grupos que los imitaben, el sida espardióse esponencialmente nos años subsiguientes, hasta anguaño.